สกู๊ป : ยกระดับรถไฟทางคู่ผ่านเมืองโคราช
นายกรัฐมนตรียืนยันปรับแบบก่อสร้างโครงการรถไฟทางคู่เส้นทางจิระ – ขอนแก่น ช่วงผ่านตัวเมืองนครราชสีมา ตามข้อเรียกร้องของชาวโคราช เพื่อแก้ปัญหาวิกฤตจราจรในตัวเมืองและคงวิถีชิวิตของชุมชน 2 ฟากฝั่ง แม้จะเพิ่มงบก่อสร้างอีกกว่า 2,600 ล้านบาท ขณะที่การก่อสร้างคืบหน้าไปแล้วกว่าร้อยละ 35 ซึ่งโครงการนี้เชื่อว่าจะช่วยยกระดับการขนส่งทางถนนสู่ทางรางมากขึ้น
 
นี่ถือเป็นคำยืนยันของผู้นำประเทศที่ให้คำมั่นกับชาวบ้านตำบลหัวทะเล อำเภอเมือง จังหวัดนครราชสีมา ว่า จะยกระดับการก่อสร้างรถไฟทางคู่จิระ – ขอนแก่น ที่ผ่านตัวเมืองนคร ระยะทาง 4 กิโลเมตร ตามข้อเรียกร้องของชาวบ้าน เนื่องจากหากก่อสร้างบนพื้นราบผ่านตัวเมืองจะทำให้แบ่งชุมชนออกเป็น 2 ฟากฝั่ง จะกระทบต่อวิถีชีวิตในชุมชน แม้การปรับแบบก่อสร้างใหม่จะเพิ่มงบอีกกว่า 2,600 ล้านบาท 

โครงการรถไฟทางคู่ เป็นหนึ่งในเมกะโปรเจคที่รัฐบาลพลเอกประยุทธ์ จันทร์โอชา นายกรัฐมนตรี พยายามผลักดันให้เกิดขึ้นอย่างเป็นรูปธรรมภายในรัฐบาลชุดนี้ เพื่อพัฒนาระบบคมนาคมขนส่งของประเทศสู่ระบบราง ควบคู่ไปกับโครงการรถไฟความเร็วสูง โดยมีแผนที่จะเชื่อมต่อกับระบบคมนาคมขนส่งทางรางกับประเทศในภูมิภาค CLMV และประเทศมหาอำนาจอย่างจีน ภายใต้ยุทธศาสตร์ "วันเบลท์วันโรด" เพื่อให้ประเทศไทยกลายเป็นศูนย์กลางการคมนาคมในภูมิภาคนี้  โดยรถไฟทางคู่จะเป็นเครื่องมือสำคัญที่ทำให้การคมนาคมต่างๆ เชื่อมต่อกันอย่างสมบูรณ์
 
จากการลงพื้นที่ตรวจความคืบหน้าโครงการที่สถานีบ้านกระโดนของรัฐมนตรีว่าการกระทรวงคมนาคม ยืนยันว่า โครงการรถไฟทางคู่ช่วงชุมทางถนนจิระ -ขอนแก่น ระยะทาง 187 กิโลเมตร ที่เริ่มก่อสร้างมาตั้งแต่วันที่ 10 กุมภาพันธ์ 2559 มีความคืบหน้าไปแล้วกว่าร้อยละ 35 ซึ่งเร็วกว่าแผนที่กำหนด โดยมีสถานีรับ – ส่งผู้โดยสาร 19 สถานี  7 จุดจอด และ 3 สถานีขนถ่ายตู้สินค้า หรือศูนย์ CY ซึ่งหากก่อสร้างแล้วเสร็จจะเพิ่มประสิทธิภาพในการขนส่งสินค้ามากขึ้น



แม้การก่อสร้างจะเร็วกว่าแผนที่กำหนด แต่การปรับแบบก่อสร้างใหม่ ต้องมีการประกวดราคาใหม่ ซึ่งอาจทำให้โครงการล่าช้าออกไป แต่รัฐมนตรีว่าการกระทรวงคมนาคมยืนยันว่าจะเร่งเดินหน้าโครงการให้เร็วที่สุด เพื่อให้สามารถเปิดบริการได้ภายในปี 2562 ตามแผน และนำไปสู่การยกระดับจากการขนส่งทางถนนไปสู่รางมากขึ้น คาดว่าจะผู้โดยสารใช้บริการ 27,200-38,800 คนต่อวัน และเพิ่มขึ้นเป็น 37,000-55,000 คนต่อวัน ขณะที่ปริมาณขนส่งสินค้าที่ผ่านเส้นทางประมาณ 10,900-11,300 ตันต่อวัน จะเพิ่มขึ้นเป็น 36,400 ตันต่อวัน ภายในปี 2577 ช่วยเพิ่มประสิทธิภาพการเดินทางและขนส่งทางรถไฟในเส้นทางสายตะวันออกเฉียงเหนือได้อย่างมีประสิทธิภาพ